Olwali olwo nga kibuyaga n’enjuba batandika kukaayana ku ani asinga amaanyi ku bombi bano. Nga kibuyaga agamba Wanjuba nti, “Nze kirimaanyi! Nze tondabira wano ssebo nsobola okuyuguumya emiti eminene egyo gy’olaba ate ne nsuula eri n’ebizimbe eby’amaanyi” Ko Wanjuba nti, “Nkusekeredde nnyo musajja wattu okwewanika eby’empewo, ggwe tokimanyi nze ndi kamenyo nnyo kubanga sikoma ku kwokesa bibira byokka naye nsobola n’okuyiisa eggi nga liri ku ttaka awatali na muliro gwaka naye ne ndibabula ne liggya!” Baawakanira ddala okumala akaseera kawanvuko, naye era waabulawo ku babiri amatiza munne nti ddala y’asinga ku munne. Liba teriri busa nga balengera mutambuze ali mu kwetambulira bibye, nga kibuyaga yeesoosa nti, “Ahhaaaa, kati ono ggwe Wanjuba njagala nkulagireko bwereere nti kirimegga, oyo musajja wattu ka mmwambuleko ekkooti eyo mu ddakiika budakiika!” Munnange nga nkulabira kibuyaga bw’akunta. Yakuntira ddala yenna n’aggyayo n’ag’omu buto, naye omusajja omutambuze yakolanga kimu kya kunyweza kkooto ye ku mubiri. Kibuyaga yagifuuwa bw’agizza ku mubiri era ng’abwaginywerezaako era okukakkana nga kibuyaga abivuddeko nga n’omusajja asigazza ekkooti ye ku mubiri. Wanjuba kata enseko zimutte anti ng’alaba kibuyaga by’abadde yeewaana temuli, era n’ayogera ebigambo nga n’okubadala abadala nti, “Ka nze ngezeeko ndabe.” Munnange nga Wanjuba atandiikiriza mpola mpola okwaka era n’omusajja omutambuze teyategeererawo nti oba olyawo waliwo engeri y’akasana akaali katandise okwaka. Naye bwe waayita akaseera agenda okuwulira ebbugumu ery’amaanyi nga limulumbye. Musajja wattu n’asumulula amapeesa g’ekkooti ye, era bw’atyo n’asobola okufuna ne ku kawewo akaweweevu. Akasana nga kagenda kongera okwememula, omutambuzi nga muli awulira ayagala na kuggyako kkooti agiteeke ku bbali, naye ne yeegumya ng’alowooza nti oboolyawo akasana kanaazikizaamu kumbe keeyongera bweyongezi. Era bwe yalaba ebbugumu limususseeko kwe kusalawo musajjawattu ekkooti agisuule eri anti nga talina gafa bbugumu! Ku ssaawa eno yennyini Wanjuba ne kibuyaga baatunuliganako, nga kibuyaaga essungu limutta yenna asuukira ng’omwenge omusu, kyokka nga ye Wanjuba yeemwenyeza. Era kwe kugamba kibuyaga ebigambo bino nti, “Kirungi okukozesa ekisa kusinga okukaka ekintu.” Eky’okuyiga ekiri mu mboozi eno kiri nti kisingako okukozesa ebikolwa eby’ekisa okusinga okukozesa amaanyi.